2 Timoteyo
2 Myoyo mmwe mwanangu, mpitilisye kumŵenda Mlungu kuti ampe machili kupitila mu umbone mtima wekulungwa wawuli mwa Klistu Yesu. 2 Yindu yele mwayipikene kwa une yelesoni ŵandu ŵajinji ŵayitendele umboni, mwajiganyeje yindu yeleyi ŵandu ŵakulupichika, ŵelesoni pambesi pakwe chachiŵa ŵakuŵajilwa chenene kwajiganya ŵane. 3 Mpela msilikali jwambone jwa Klistu Yesu, mkusosekwa kuŵa jwakoseka kusimana ni yakusawusya. 4 Mundu jwakukamula masengo ga usilikali jwangatenda nawo yamalonda* yakusatenda ŵandu ŵane wosope. Akusatenda yeleyi kuti amsangalasye jwele juŵamlembile usilikaliwo. 5 Atamose pa mpikisano uliwose, mundu jwakutenda nawo mpikisanowo nganaŵa apochele mboto* naga nganakuya malamusi ga mpikisanowo. 6 Mlimi jwakamula masengo mwakulimbichila ni jwakusosekwa kuŵa jwandanda kulya yisogosi yiŵapandile. 7 Ndaŵi syosope mganichisyeje yindu yangumsalilayi. Ambuje chachimkamuchisya kumanyilila* yindu yosope.
8 Mkumbuchile kuti Yesu Klistu ŵajimwiche ku chiwa soni jwalakwe jwaliji mwanache jwa Daudi. Yeleyi yili yakamulana ni ngani syambone syangulalichila. 9 Ligongo lya ngani syambone syelesi, une ngusimana ni yakusawusya soni ndili m’nyumba ja ukayidi mpelaga mundu jwakutenda yakusakala. Nambo atamose yili myoyo, maloŵe ga Mlungu nganigaŵa gataŵidwe. 10 Paligongo lyeleli ngupililape yindu yosope ligongo lya ŵandu ŵakusagulidwawo. Ngutenda yeleyi ni chakulinga chakuti jemanjajosoni akakulupuche kupitila mwa Klistu Yesu soni kuti akapochele uchimbichimbi wangamala. 11 Maloŵe aga gali gakwenela kugakulupilila, gakuti, Naga twawile yimpepe ni jwalakwejo, nditu tuchiŵasoni umi yimpepe ni jwalakwejo. 12 Naga tukupililape, tuchilamulila yimpepe ni jwalakwejo mpela mayimwene. Naga tukumkana jwalakwejo, nombenajo chachitukanasoni, 13 soni naga tukuŵa ŵangakulupichika, jwalakwe chachiŵape jwakulupichika pakuŵa nganaŵa alikanile jika.
14 Mpitilisye kwakumbusya wosope yindu yeleyi, soni mwalamuleje* pameso pa Mlungu kuti akakanganaga pa maloŵe ligongo yeleyi yili yangali masengo nambo yikusagamba kwawulasya* ŵele ŵakupikanila. 15 Mtendeje yiliyose yakomboleka kuti mŵe mundu jwakuŵajilwa pameso pa Mlungu soni mŵe jwamasengo jwangali chilichose chakumtesya sooni. Mjiganyeje ni kugalondesya chenene maloŵe ga Mlungu. 16 Nambo mŵambaleje ngani syangalondeka syele sikusajonanga yindu yeswela, ligongo sili syangachimbichisya Mlungu. 17 Maloŵe ga ŵandu ŵakusaŵecheta ngani syelesi gakusajambuchila palipose mpela liŵanga lyakutukusila. Ŵane mwa ŵandu ŵeleŵa ali Hemenayo ni Fileto. 18 Ŵandu ŵeleŵa alesile yijiganyo yisyesyene ligongo akusaŵecheta kuti kwimuka ku chiwa kwatendekwe kala, mwamti akusokonasya chikulupi cha ŵane. 19 Atamose yili myoyo, yindu yakutamilichika ya Mlungu nganiyiŵa yitenganyiche, soni yikwete maloŵe gagali mpela chimanyisyo.* Maloŵe gakwe gali gakuti, “Yehofa akusamanyilila ŵele ŵali ŵakwe,” soni gakuti, “Jwalijose jwakuŵilanjila pa lina lya Yehofa aleche kutenda yakusakala.”
20 Sambano m’nyumba jekulungwa mukusaŵa yiwiya* yakukichini yakulekanganalekangana. Yine yikusaŵaga ya golide soni yine ya silifa, nambo yine yikusaŵaga yachitela kapena yagumba. Yine yikusaŵaga yakutendela masengo gakuchimbichika nambo yine gangachimbichika. 21 Myoyo naga mundu akuyiŵambala yiwiya yakutendela masengo gangachimbichika, mundu jwelejo chachiŵa mpela chiwiya chakutendela masengo gakuchimbichika. Chachiŵasoni jwamswela pameso pa Mlungu, soni chachiŵa chiwiya chakusosekwa mnope kwa ambuje ŵakwe, nambosoni chachiŵa jwakoseka kutenda masengo galigose gambone. 22 Myoyo mtile yakumbila yaunyamata. Mmalomwakwe mlinjelinjeje kutenda yayili yakuŵajilwa soni kulosya chikulupi ni chinonyelo. Mlinjelinjejesoni kuŵa ni mtendele soni mkasimlekangana ni ŵandu ŵakusaŵilanjila pa Ambuje ni mtima weswela.
23 Nambosoni mkaneje ngani syakuloŵela soni syangali lunda, pakuŵa mkumanyilila kuti sikusatandikasyaga yakangana. 24 Paja kapolo jwa Ambuje jwangasosekwa kutenda yakangana, nambo akusasosekwa kuŵa jwakuwusimana mtima* kwa wosope, jwakombola kwiganya, jwakuwukamula mtima ŵane pamtandite, 25 soni aŵe jwakombola kwamuka mwakuwusimana mtima ŵandu ŵangasaka kupikanila yakwajiganya. Atendeje yeleyi kuti mwine Mlungu mpaka ŵakamuchisye kugalawuka mtima* ni kuŵa ŵakumanyilila chenene yijiganyo yisyesyene. 26 Pambesi pakwe lunda lwa jemanjajo luchiwujila, kaneko ni kulikulupusya m’chitega cha Satana, jwele juŵakamwile jemanjajo ŵaumi kuti atendeje yakusaka yakwe.
kin_Latn tum_Latn tum_Latn tum_Latn tum_Latn tum_Latn